《林宝文生日》
宋代·王炎

乾健运元气，斗杓默回旋。
千岁生一圣，半千生一贤。
间世有异禀，天意非徒然。
皇极在人心，俗学无自得。
天意兴斯文，公独抱深识。
微言发绪余，河汉浩无极。
士气久不振，罢软无刚风。
天意眷吾君，公独奋精忠。
雷霆不能惊，正色撄神龙。
膏泽不下流，闾阎有憔悴。
天意佑斯民，公独蕴慈惠。
春风小披拂，万物回生意。
既赋以全德，必益以寿祺。
其颜如渥丹，天意可测知。
再拜上黄堂，一洗玉屈卮。
戬谷既鼎来，保以致祝辞。
在外守麟符，十连蒙宠绥。
在内调金弦，四海无忧虞。
邦人丐公留，天子遄公归。
臞儒愿控鹤，云路从先驱。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。